stanford-oval/wikipedia huggingface dataset:
นทีพร เชื้อบัณฑิตย์

| นทีพร เชื้อบัณฑิตย์ |
| --- | --- |
เกิด: พ.ศ. 2496 (อายุ 71 ปี) นทีพร เชื้อบัณฑิตย์
อาชีพ: นักแสดง (นักแสดงประกอบ)
ผลงานเด่น: เจ๊ปริก จาก หลวงพี่ กับ ผีขนุน
ThaiFilmDb
นทีพร เชื้อบัณฑิตย์ (เกิด พ.ศ. 2496) เป็นนักแสดงประกอบท่านหนึ่ง มักจะรับบท แม่ค้าปากตลาด หรือรับบทเป็นผี และโด่งดังจากบท ผีขนุน หรือ เจ๊ปริก ในภาพยนตร์เรื่อง หลวงพี่ กับ ผีขนุน
นทีพร เชื้อบัณฑิตย์ อาศัยอยู่ที่เขตดอนเมือง กรุงเทพมหานคร ด้านผลงานละครโทรทัศน์ มีผลงานมากกว่า 100 เรื่อง โดยแสดงเป็นตัวประกอบ เช่นละครเรื่อง กะลาก้นครัว รับบทเป็น แม่ค้าขายผัก, ผีขี้เหงา รับบท แม่ค้าขายปลาในวัด, ภูตพิศวาท รับบทเป็น ผี และ อุ่นไอรัก รับบทเป็น ภรรยาตำรวจ และแต่ในละบทบาทนั้นก็สร้างสีสันให้กับละครอย่างไม่น้อย
ผลงาน > ละครโทรทัศน์

กะลาก้นครัว (2534 / ทางช่อง 7)
อยู่กับก๋ง รับเชิญแสดง (2536 / ทางช่อง 3)
ปลายฝนต้นหนาว (2537 / ทางช่อง 7)
มนต์รักลูกทุ่ง (2538 / ทางช่อง 7)
สาวน้อยในตะเกียงแก้ว (2545 / ทางช่อง 7)
ผีขี้เหงา (2545 / ทางช่อง 7)
หมอลำซัมเมอร์ (2546 / ทางช่อง 7)
เบญจา คีตา ความรัก (2546 / ทางช่อง 7)
ภูตพิศวาส  (2547 / ทางช่อง 7)
อุ่นไอรัก (2547 / ทางช่อง 7)
ธิดาซาตาน (2550 / ทางช่อง 7)
หวานใจยัยต่างดาว (2554 /ช่อง 7)
เหนือมนุษย์ (2554 / ทางช่อง 7)
เพื่อนเฮี้ยนโรงเรียนหลอน EP.3 (ตอน..แช่ง) (2557 / ทางช่อง GMM ONE)
ผลงาน > ภาพยนตร์

ภาพยนตร์เรื่อง สยิว รับบท คุณนายอาทร (2546)
ภาพยนตร์เรื่อง คน ผี ปีศาจ รับบท สาวกยายบัว (2547)
ภาพยนตร์เรื่อง ชัตเตอร์ กดติดวิญญาณ (2547)
ภาพยนตร์เรื่อง แจ๋ว  (2547)
ภาพยนตร์เรื่อง เมล์นรก หมวยยกล้อ (2550)
ภาพยนตร์เรื่อง หลวงพี่ กับ ผีขนุน รับบท ผีขนุน หรือ เจ๊ปริก (2552)
ภาพยนตร์ น้ำผีนองสยองขวัญ (2553)
ภาพยนตร์เรื่อง ปอบหน้าปลวก (2557)
ผลงาน > ผลงานอื่น

แสดงมิวสิควีดีโอเพลง "พริกขี้หนู" ของ เบิร์ด ธงไชย
แสดงมิวสิควีดีโอเพลง "แตงโมจินตหรา" ของ จินตหรา พูนลาภ
แสดงมิวสิควีดีโอเพลง "ทำบ้าอะไร" ของ อาหรั่ง
แสดงมิวสิควีดีโอเพลง "ข่าวร้ายหรือเปล่า" ของ วสันต์ โชติกุล
โฆษณา ฮอลล์
นักแสดงในรายการ คดีเด็ด
นักแสดงในรายการ จ้อจี้
พากย์เสียงการ์ตูน
นักแสดงตลก
แม่ค้าในรายการ ตลาดสดสนามเป้า
ตลาดซันเดย์

ตลาดซันเดย์ เป็นส่วนของตลาดนัดจตุจักรที่ติดกับถนนกำแพงเพชร 2 ส่วนมากเป็นร้านขายปลาสวยงาม ทั้งขายส่งและปลีก เป็นที่ดินของการรถไฟแห่งประเทศไทย โดยให้ บริษัท ธนสารสมบัติ เป็นผู้เช่าต่อ
ในปี พ.ศ. 2543 เป็นต้นมา ผู้ค้าในตลาดนัดจตุจักรหลายรายได้ย้ายมาขายในบริเวณตลาดซันเดย์มากขึ้น ทำให้มีสินค้าหลากหลายประเภทมากขึ้น ทั้ง สัตว์เลี้ยงหลากหลายประเภท เครื่องประดับตกแต่งบ้าน อาหาร  โดยคืนวันอาทิตย์จนถึงวันจันทร์เป็นวันขายส่งปลา
ในปี พ.ศ. 2549 เมื่อสัญญาเช่าที่หมดลง แต่ผู้ค้าหลายรายไม่ยอมย้ายออกไป ทำให้มีการคุกคามด้วยการรื้อถอนแผงร้านค้าในเวลากลางคืนและกลางวันหลายครั้ง ตลอดจนทำร้ายร่างกายด้วย จนปรากฏเป็นข่าวโด่งดัง
ปัจจุบัน ตลาดซันเดย์ได้มีการปรับปรุงพื้นที่ให้ดีขึ้น โดยสร้างเป็นอาคารร้านค้าถาวร  และเปลี่ยนวันขายส่งปลาเป็นวันพฤหัสบดีแทน
ในวันที่ 11 พฤษภาคม พ.ศ. 2553 ได้เกิดเหตุไฟไหม้ร้านค้าปลาสวยงามที่นี่วอดไปทั้งสิ้น 10 คูหา
ดูเพิ่ม

ตลาดนัดจตุจักร
จตุจักรพลาซ่า
การรถไฟแห่งประเทศไทย
แหล่งข้อมูลอื่น

แผนที่และภาพถ่ายทางอากาศของ ตลาดซันเดย์
ภาพถ่ายดาวเทียมจากวิกิแมเปีย หรือกูเกิลแมปส์
แผนที่จากลองดูแมป หรือเฮียวีโก
ภาพถ่ายทางอากาศจากเทอร์ราเซิร์ฟเวอร์
13°47′52″N 100°32′47″E﻿ / ﻿13.797689°N 100.546376°E﻿ / 13.797689; 100.546376
ชิจิด

| ชิจิด (สฺวี จื้อ) |
| --- | --- |
徐質
ข้อมูลส่วนบุคคล
เกิด: ไม่ทราบ
เสียชีวิต: ค.ศ. 254 อำเภอหล่งซี มณฑลกานซู่
อาชีพ: ขุนพล

ขุนพลรัฐวุยก๊ก (เสียชีวิต ค.ศ. 254)
ชิจิด (เสียชีวิต ค.ศ. 254) หรือชื่อในภาษาจีนกลางว่า สฺวี จื้อ (จีนตัวย่อ: 徐质; จีนตัวเต็ม: 徐質; พินอิน: Xú Zhì) เป็นขุนพลของรัฐวุยก๊กในยุคสามก๊กของจีน ชิจิดเข้าร่วมในยุทธการที่รบกับทัพที่บุกเข้ามาของจ๊กก๊กที่เป็นรัฐอริของวุยก๊กนำโดยเกียงอุยขุนพลจ๊กก๊ก
ประวัติ

ในปี ค.ศ. 254 ขุนนางที่ได้รับการแต่งตั้งจากวุยก๊กให้รักษาอำเภอเต๊กโตเสีย (狄道 ตี๋เต้า; อยู่บริเวณอำเภอหลินเถา มณฑลกานซู่ในปัจจุบัน) แปรพักตร์เข้าด้วยจ๊กก๊ก จากนั้นทัพจ๊กก๊กภายใต้การบัญชาของเกียงอุยก็ล่วงเข้าอาณาเขตของวุยก๊กโดยไม่ถูกรบต้านจนกระทั่งมาถึงอำเภอซงบู๋ก๋วน (襄武縣 เซียงอู่เซี่ยน; อยู่ทางตะวันออกเฉียงใต้ของอำเภอหล่งซี มณฑลกานซู่ในปัจจุบัน) ที่นั่นชิจิดจัดแนวป้องกันในพื้นที่เพื่อต้านการบุกของจ๊กก๊ก ระหว่างก่ารรบที่ตามมมา เตียวหงีขุนพลผู้นำกองหน้าของทัพจ๊กก๊กถูกสังหารในที่สุด แม้ว่าทหารวุยก๊กที่ถูกเตียวหงีสังหารหรือทำให้บาดเจ็บก็มีจำนวนมาก ตัวชิจิดเองก็ถูกสังหารโดยเกึยงอุย ทัพวุยก๊กที่เหลือถอยหนีไป จากนั้นทัพจ๊กก๊กที่ได้ชัยชนะเข้ายึดสามอำเภอคือ เต๊กโตเสีย, เหอกวาน (河關; ในบริเวณใกล้เคียงกับนครติ้งซี มณฑลกานซู่ในปัจจุบัน) และหลิมเอีย (臨洮 หลินเถา) และกวาดต้อนราษฎรผู้อาศัยในสามอำเภอให้ย้ายมาอยู่ภายในอาณาเขตของจ๊กก๊ก
ในนิยายสามก๊ก

ชิจิดปรากฏเป็นตัวละครในนิยายอิงประวัติศาสตร์เรื่องสามก๊กในศตวรรษที่ 14 ซึ่งเล่าเรื่องเหตุการณ์ก่อนและระหว่างยุคสามก๊ก ในตอนที่ 109 ชิจิดอาสานำกองหน้าของทัพวุยก๊กในการรบกับเกียงอุยในยุทธการ สองทัพเผชิญหน้ากันที่หมู่บ้านตองเต๋ง (董亭 ต่งถิง) ทั้งสองฝ่ายต่างจัดกระบวนทัพประจันกัน ชิจิดพุ่งออกมาจากกระบวนทัพของวุยก๊กและเข้ารบตัวต่อตัวกับเลียวฮัวขุนพลจ๊กก๊ก จากนั้นไม่นานเลียวฮัวแสร้งทำแพ้ถอยหนี เตียวเอ๊กเข้ารบตัวต่อตัวกับชิจิดต่อแต่ก็ถอยหนีเช่นกันหลังรบได้ไม่กี่เพลง จากนั้นชิจิดจึงนำกำลังพลเข้าโจมตีและเอาชนะข้าศึกได้ ภายหลังชิจิดถูกโจมตีอย่างฉับพลันโดยเลียวฮัวและเตียวเอ๊ก กองกำลังของชิจิดถูกตีแตกพ่าย แต่ตัวชิจิดหนีไปได้ สุดท้ายชิจิดถูกซุ่มโจมตีและสิ้นชีพด้วยการถูกรุมสังหารโดยเหล่าทหารของเกียงอุย
ดูเพิ่ม

รายชื่อบุคคลในยุคสามก๊ก
บรรณานุกรม

ตันซิ่ว (ศตวรรษที่ 3). สามก๊กจี่ (ซันกั๋วจื้อ)
เผย์ ซงจือ (ศตวรรษที่ 5). อรรถาธิบายสามก๊กจี่ (ซานกั๋วจื้อจู้).
ล่อกวนตง. (ศตวรรษที่ 14) สามก๊ก (ซันกั๋วเหยี่ยนอี้)
จูกัดเก๊ก

ขุนพลและขุนนางของง่อก๊ก (ค.ศ. 203-253)
| จูกัดเก๊ก (จูเก่อ เค่อ) |
| --- | --- |
諸葛恪
ภาพวาดของจูกัดเก๊กในยุคราชวงศ์ชิง

ข้าหลวงมณฑลเกงจิ๋วและยังจิ๋ว (荊、揚州牧 จิง, หยางโจวมู่)
ดำรงตำแหน่ง พฤษภาคมหรือมิถุนายน ค.ศ. 252 (252) – พฤศจิกายนหรือธันวาคม ค.ศ. 253 (253)
กษัตริย์: ซุนเหลียง
ราชครู (太傅 ไท่ฟู่)
ดำรงตำแหน่ง พฤษภาคมหรือมิถุนายน ค.ศ. 252 (252) – พฤศจิกายนหรือธันวาคม ค.ศ. 253 (253)
กษัตริย์: ซุนเหลียง
ราชครูของรัชทายาท (太子太傅 ไท่จื่อไท่ฟู่)
ดำรงตำแหน่ง ธันวาคม ค.ศ. 251 (251) หรือมกราคม ค.ศ. 252 (252) – 21 พฤษภาคม ค.ศ. 252 (252)
กษัตริย์: ซุนกวน
มหาขุนพล (大將軍 ต้าเจียงจฺวิน)
ดำรงตำแหน่ง กันยายนหรือตุลาคม ค.ศ. 246 (246) – ธันวาคม ค.ศ. 251 (251) หรือมกราคม ค.ศ. 252 (252)
กษัตริย์: ซุนกวน
หัวหน้ารัฐบาล: เปาจิด (ค.ศ. 246–247) จู จฺวี้ (ค.ศ. 249–250)
ขุนพลครองภาคเหนือ (威北將軍 เวย์เป่ย์เจียงจฺวิน)
ดำรงตำแหน่ง ค.ศ. ? (?) – กันยายนหรือตุลาคม ค.ศ. 246 (246)
กษัตริย์: ซุนกวน
หัวหน้ารัฐบาล: โกะหยง (จนถึง ค.ศ. 243) ลกซุน (ค.ศ. 244–245)
เจ้าเมืองตันเอี๋ยง (丹陽太守 ตานหยางไท่โฉ่ว)
ดำรงตำแหน่ง ค.ศ. 234 (234) – ค.ศ. ? (?)
กษัตริย์: ซุนกวน
หัวหน้ารัฐบาล: โกะหยง
ขุนพลสงบชนเผ่าอวด (撫越將軍 ฝู่เยฺว่เจียงจฺวิน)
ดำรงตำแหน่ง ค.ศ. 234 (234) – ค.ศ. ? (?)
กษัตริย์: ซุนกวน
หัวหน้ารัฐบาล: โกะหยง
 
ข้อมูลส่วนบุคคล
เกิด: ค.ศ. 203
เสียชีวิต: พฤศจิกายนหรือธันวาคม ค.ศ. 253 (50 ปี)
บุตร: จูเก่อ ชั่ว จูเก๋อ ส่ง จูเก่อ เจี้ยน
บุพการี: จูกัดกิ๋น (บิดา)
ญาติ: จูเก่อ เฉียว (น้องชาย) จูเก่อ หรง (น้องชาย) ภรรยาของจาง เฉิง (พี่สาวหรือน้องสาว) จูกัดเหลียง (อา)
อาชีพ: ขุนพล, ขุนนาง
ชื่อรอง: ยฺเหวียน-ซฺวิ่น (元遜)
บรรดาศักดิ์: หยางตูโหว (陽都侯)

จูกัดเก๊ก หรือ จูกัดเจ๊ก (ค.ศ. 203 – พฤศจิกายนหรือธันวาคม ค.ศ. 253) มีชื่อในภาษาจีนกลางว่า จูเก่อ เค่อ (จีน: 諸葛恪; พินอิน: Zhūgě Kè) ชื่อรอง ยฺเหวียน-ซฺวิ่น (จีน: 元逊; พินอิน: Yuánxùn) เป็นขุนพลและขุนนางของรัฐง่อก๊กในยุคสามก๊กของจีน เป็นบุตรชายคนโตของจูกัดกิ๋นขุนพลผู้รับใช้ซุนกวนจักรพรรดิผู้ก่อตั้งรัฐง่อก๊ก หลังซุนกวนสวรรคตในปี ค.ศ. 252 จูกัดเก๊กดำรงตำแหน่งเป็นผู้สำเร็จราชการแทนพระองค์ของซุนเหลียงพระโอรสและผู้สืบราชบัลลังก์ของซุนกวน แต่สมัยที่จูกัดเก๊กเป็นผู้สำเร็จราชการแทนพระองค์ได้นำหายนะทางการทหารมาสู่ง่อก๊ก เนื่องจากนโยยายเชิงรุกรานของจูกัดเก๊กที่กระทำต่อวุยก๊กที่เป็นรัฐอริของง่อก๊ก ในปี ค.ศ. 253 จูกัดเก๊กถูกโค่นจากอำนาจในการก่อรัฐประหารและถูกสังหารพร้อมกับครอบครัว
ประวัติและการรับราชการช่วงต้น

ในปีค.ศ. 221 เมื่อซุนกวนผู้เป็นอ๋องแห่งง่อหรือเงาอ๋อง (吳王 อู๋หวาง) แต่งตั้งให้ซุนเต๋งพระโอรสเป็นรัชทายาท ทรงจัดตั้งคณะเจ้าหน้าที่ประจำพระองค์รัชทายาทซึ่งประกอบด้วยบุตรชายของขุนนางคนสำคัญในราชสำนักหรือข้าราชการอายุน้อยที่มีชื่อเสียงคนอื่น ๆ สี่คนที่โดดเด่นที่สุดคือจูกัดเก๊ก (บุตรชายของจูกัดกิ๋น), เตียวหิว (張休 จาง ซิว; บุตรชายของเตียวเจียว), กู้ ถาน (顧譚; บุตรชายของโกะหยงหรือกู้ ยง) และเฉิน เปี่ยว (陳表; บุตรชายของตันบูหรือเฉิน อู่) ซุนเต๋งทรงปฏิบัติต่อทั้งสี่คนเสมือนเป็นพระสหายสนิท และทั้งสี่คนทำหน้าที่เป็นที่ปรึกษาของพระองค์ เมื่อพระองค์มีรับสั่งให้หู จง (胡綜) เลขานุการของพระองค์ให้เขียนบทวิจารณ์เกี่ยวกับที่ปรึกษาทั้งสี่ของพระองค์ในปี ค.ศ. 229 หู จงเขียนว่าจูกัดเก๊กเป็นคนเก่งและฉลาดที่สุดในรุ่นของเขา แม้ว่าเป็นเรื่องจริง แต่จูกัดเก๊กยังเป็นที่รู้จักว่าเป็นคนประมาทไม่รอบคอบ ซึ่งเป็นลักษณะเชิงลบที่จูกัดกิ๋นผู้บิดาตำหนิอยู่หลายครั้ง ครั้งหนึ่งจูกัดกิ๋นแสดงความเห็นว่า "ลูกคนนี้จะนำเกียรติมาสู่ครัวเรือนของข้าหรือไม่ก็ทำลายเกียรติไปเลย"
หลังซุนกวนสถาปนาตนเป็นจักรพรรดิในปี ค.ศ. 229 และแต่งตั้งซุนเต๋งเป็นรัชทายาทอีกครั้ง ข้าราชบริพารทั้งสี่ก็ได้รับการเลื่อนตำแหน่งเป็นผู้บัญชาการทหารในตำแหน่งต่าง ๆ จูกัดเก๊กยังคงมีบทบาทในการสนับสนุนซุนเต๋งต่อไป ในหมู่ข้าราชบริพารทั้งสี่นี้ ซุนเต๋งโปรดและไว้วางพระทัยจูกัดเก๊กและกู้ ถานมากที่สุด และยกย่องมากกว่าคนอื่น ๆ อย่างฟ่าน เชื่น (范慎), เซี่ย จิ่ง (謝景) และหยาง ฮุย (羊徽)
หลังจากที่หู จงเผยแพร่บทวิจารณ์ หยาง เต้า (羊衜) แสดงความเห็นต่อหู จงเป็นการส่วนตัวเกี่ยวข้อบกพร่องของทั้งสี่คน หยาง เต้าวิจารณ์จูกัดเก๊กว่า "ยฺเหวียน-ซฺวิ่น (ชื่อรองของจูกัดเก๊ก) มีความสามารถแต่สะเพร่า" ภายหลังคำวิจารณ์ของหยาง เต้ารู้ไปถึงทั้งสี่คน ทำให้ทั้งสี่คนเหินห่างจากหยาง เต้า อย่างไรก็ตาม ท้ายที่สุดทั้งสี่คนก็ประสบความล้มเหลวในด้านการเมือง ทำให้ผู้คนในง่อก๊กเห็นว่าคำวิจารณ์ของหยาง เต้านั้นถูกต้อง
สยบชนเผ่าชานเยฺว่

ราวปี ค.ศ. 234 จูกัดเก๊กทูลเสนอแผนต่อซุนกวนเพื่อปราบปราบชนเผ่าพื้นเมืองชานเยฺว่ (山越) และเกณฑ์คนในท้องถิ่นประมาณ 40,000 คนให้มาเป็นทหารในเมืองตันเอี๋ยง (丹陽郡 ตานหยางจฺวิ้น; อยู่บริเวณนครเซฺวียนเฉิง มณฑลอานฮุยในปัจจุบัน) ขุนนางผู้ใหญ่ของซุนกวนส่วนใหญ่ รวมไปถึงจูกัดกิ๋นบิดาของจูกัดเก๊กเอง เห็นว่าแผนนี้ไม่รอบคอบและใช้ค่าใช้จ่ายสูง มีบันทึกว่าจูกัดกิ๋นให้ความเห็นว่า "หากเก๊กไม่นำโชคลาภมาสู่ตระกูล กลับจะนำภัยใหญ่หลวงมาแทน" อย่างไรก็ตาม จูกัดเก๊กยืนกรานว่าแผนของตนจะสำเร็จ ซุนกวนจึงทรงตั้งให้จูกัดเก๊กเป็นเจ้าเมือง (太守 ไท่โฉ่ว) ของเมืองตันเอี๋ยงและขุนพลสงบชนเผ่าอวด (撫越將軍 ฝู่เยฺว่เจียงจฺวิน) พระราชทานอำนาจอย่างเต็มที่แก่จูกัดเก๊กในการดำเนินตามแผน เมื่อจูเก๊กมาถึงเมืองตันเอี๋ยง ได้ขอให้เจ้าเมืองของสี่เมืองใกล้เคียงให้ปิดพรมแดนและงดการใช้กำลังทหารรบกับชนเผ่าชานเยฺว่ เมื่อฤดูเก็บเกี่ยวมาถึง จูกัดเก๊กออกคำสั่งให้เร่งเกี่ยวข้าวและเก็บสะสมในคลังให้ห่างจากภัยคุกคามที่อาจเกิดขึ้นจากชนเผ่าชานเยฺว่ที่อาจมาช่วงชิง ชนเผ่าชานเยฺว่ที่ขาดแคลนอาหารอย่างหลีกเลี่ยงไม่พ้นและหมดทางเลือก ท้ายที่สุดจึงยอมจำนนต่อจูกัดเก๊ก จูกัดเก๊กปฏิบัติต่อชนเผ่าชานเยฺว่ด้วยความกรุณาจึงได้รับการเคารพจากชนเผ่าชานเยฺว่ ในปี ค.ศ. 237 เมืองตันเอี๋ยงอยู่ภายใต้การปกครองของราชสำนักง่อก๊กโดยสมบูรณ์และกลายเป็นเมืองที่มีประสิทธิภาพสูงในด้านกำลังคนและเสบียงอาหาร จูกัดเก๊กยังสามารถเกณฑ์คนในท้องถิ่นได้ 40,000 ตนไปรับราชการทหารอย่างง่ายดาย ซุนกวนทรงรู้สึกประทับใจจูกัดเก๊กอย่างมากขึ้นเลื่อนขึ้นให้เป็นขุนพลครองภาคเหนือ (威北將軍 เวย์เป่ย์เจียงจฺวิน) และพระราชทานบรรดาศักดิ์ให้เป็นตูเซียงโหว (都鄉侯)
วางแผนโจมตีฉิวฉุน

ในปี ค.ศ. 243 จูกัดเก๊กวางแผนจะเปิดการโจมตีครั้งใหญ่ต่อฉิวฉุน (壽春 โช่วชุน; อยู่บริเวณอำเภอโช่ว มณฑลอานฮุยในปัจจุบัน) ซึ่งเป็นจุดยุทธศาสตร์ในวุยก๊กรัฐอริของง่อก๊ก หลังจากที่จูกัดเก๊กวางกำลังเพื่อเตรียมโจมตี สุมาอี้ขุนพลวุยก๊กก็นำกองกำลังมารักษาฉิวฉุนและโจมตีโต้กลับจูกัดเก๊ก ซุนกวนมีรับสั่งให้จูกัดเก๊กล่าถอยกลับง่อก๊กแทนที่จะปล่อยให้จูกัดเก๊กรบกับสุมาอี้ แม้ว่าจูกัดเก๊กจำต้องล่าถอยแต่จูกัดเก๊กก็ขึ้นมามีชื่อเสียงในหมู่ชาวง่อก๊กในฐานะผู้ยืนหยัดต่อสู้กับสุมาอี้ที่มีชื่อเสียงอย่างมากในวุยก๊ก ลกซุนขุนพลง่อก๊กกังวลเรื่องความไม่รอบคอบของจูกัดเก๊กจึงเขียนจดหมายถึงจูกัดเก๊กเพื่อเตือนให้ระมัดระวังมากขึ้นในอนาคต จูกัดเก๊กตัดสินใจคล้อยตามคำลกซุนที่อาวุโสมากกว่า จึงเขียนจดหมายกลับและขออภัยสำหรับทัศนคติของตน หลังการเสียชีวิตของลกซุนในปี ค.ศ. 245 ซุนกวนแต่งตั้งจูกัดเก๊กเป็นมหาขุนพล (大將軍 ต้าเจียงจฺวิน) และมีรับสั่งให้รับช่วงหน้าที่ของลกซุนที่บู๊เฉียง (武昌 อู่ชาง; ปัจจุบันคือนครเอ้อโจว มณฑลหูเป่ย์) เพื่อดูแลราชการทหารในมณฑลเกงจิ๋ว
ได้รับการแต่งตั้งเป็นผู้สำเร็จราชการแทนพระองค์

ในปี ค.ศ. 251 เมื่อซุนกวนประชวรหนัก พระองค์ทรงพระดำริจะหาผู้เหมาะสมเป็นผู้สำเร็จราชการแทนพระองค์สำหรับซุนเหลียงผู้เป็นพระโอรสองค์เล็กและเป็นรัชทายาท ซุนจุ๋นผู้ช่วยคนสนิทของซุนกวนคนหนึ่งเสนอชื่อจูกัดเก๊ก แม้ว่าซุนกวนจะทรงไตร่ตรองเกี่ยวกับตัวจูกัดเก๊กอีกโดยเฉพาะเรื่องความเย่อหยิ่งของจูกัดเก๊ก แต่ในที่สุดพระองค์ก็ทรงทำตามคำแนะนำของซุนจุ๋น พระองค์เรียกจูกัดเก๊กจากบู๊เฉียงมาเข้าเฝ้าที่เกี๋ยนเงียบ (建業 เจี้ยนเย่) นครหลวงของง่อก๊ก ก่อนที่จูกัดเก๊กจะเดินทางออกจากบู๊เฉียง ลิต้ายขุนพลอาวุโสของง่อก๊กบอกกับจูกัดเก๊กว่า "สิ่งที่ท่านจะทำนั้นเป็นภารกิจที่ยาก ก่อนที่ท่านจะทำอะไร ท่านควรคิดทบทวนสิบรอบ" จูกัดเก๊กตอบด้วยท่าทีไม่เคารพว่า "เมื่อจี้ เหวินจื่อ (季文子) คิดทบทวนสามรอบก่อนกระทำการ ขงจื๊อบอกเขาว่า 'คิดทบทวนสองรอบก็พอ' ท่านบอกข้าให้คิดทบทวนสิบรอบ ท่านคงไม่ได้กำลังบอกว่าข้าโง่หรอกกระมัง" ลิต้ายไม่ตอบ นักประวัติศาสตร์ตีความว่าเหตุการณ์นี้เป็นสัญญาณของความเย่อหยิ่งและความประมาทที่เพิ่มพูนมากขึ้นในตัวจูกัดเก๊ก อันที่จริงจูกัดเก๊กก็กลายเป็นคนเย่อหยิ่งมากขึ้นหลังได้รับการแต่งตั้งเป็นผู้สำเร็จราชการ และโดยเฉพาะอย่างยิ่งหลังจากที่ซุนกวนที่ใกล้สวรรคตมีรับสั่งกับข้าราชบริพารว่าให้จูกัดเก๊กทบทวนการตัดสินใจเชิงนโยบายที่สำคัญทั้งหมดก่อน
ในฐานะผู้สำเร็จราชการแทนพระองค์ของซุนเหลียง

ซุนกวนสวรรคตในปี ค.ศ. 252 ซุนเหลียงขึ้นสืบราชบัลลังก์เป็นจักรพรรดิลำดับที่ 2 ของง่อก๊ก หลังการขึ้นครองราชย์ ซุนเหลียงแต่งตั้งให้จูกัดเก๊กเป็นราชครู (太傅 ไท่ฟู่) ในช่วงที่จูกัดเก๊กดำรงตำแหน่งผู้สำเร็จราชการแทนพระองค์ได้ให้ผ่อนปรนกฎหมายที่เข้มงวดบางฉบับที่ตราขึ้นในรัชสมัยของซุนกวนและลดอัตราภาษี ผู้คนในง่อก๊กต่างพึงพอใจต่อจูกัดเก๊กเป็นอย่างมาก ไม่ว่าจูกัดเก๊กจะไปที่ไหน ก็จะมีฝูงชนเบียดเสียดกันเพื่อจะมองจูกัดเก๊กให้ชัด ๆ
ในฐานะผู้สำเร็จราชการแทนพระองค์ของซุนเหลียง > ยุทธการที่ตังหิน

บทความหลัก: ยุทธการที่ตังหิน
ปลายปี ค.ศ. 252 จูกัดเก๊กออกคำสั่งให้สร้างเขื่อนที่ตังหิน (東興 ตงซิง; ในนครเฉาหู มณฑลอานฮุยในปัจจุบัน) ขึ้นใหม่ เขื่อนแห่งเดิมถูกสร้างขึ้นก่อนหน้านี้ในปี ค.ศ. 230 แต่ถูกทำลายในปี ค.ศ. 241 แผนของจูกัดเก๊กคือจะสร้างอ่างเก็บน้ำใกล้กับทะเลสาบเจาอ๋อ (巢湖 เฉาหู) และใช้เป็นโครงสร้างป้องกันการโจมตีจากวุยก๊กที่อาจเกิดขึ้น อีกทั้งให้สร้างป้อมปราการ 2 แห่งในบริเวณใกล้เคียงเพื่อใช้เป็นกลไกโจมตีล่วงหน้าให้กองเรือของง่อก๊ก สุมาสูผู้สำเร็จราชการแห่งวุยก๊กจึงส่งทัพสามสายเข้าโจมตีง่อก๊กเป็นการตอบโต้ โดยทัพหลักมุ่งเป้าไปที่เขื่อนที่ตังหิน จูกัดเก๊กพร้อมด้วยเตงฮองขุนพลอาวุโสของง่อก๊กและคนอื่น ๆ แสร้งทำเป็นลดการป้องกันลงเพื่อทำให้ข้าศึกประมาท แล้วจึงตีข้าศึกแตกพ่ายยับเบิน ทำให้ทัพวุยก๊กจำต้องล่าถอยจากตังหิน
ในฐานะผู้สำเร็จราชการแทนพระองค์ของซุนเหลียง > ยุทธการที่หับป๋า

บทความหลัก: ยุทธการที่หับป๋า (ค.ศ. 253)
ในปี ค.ศ. 253 จูกัดเก๊กเตรียมการบุกวุยก๊กอีกครั้งและกล่าวว่าตนต้องการใช้ประโยชน์จาก "ความเยาว์วัยและไร้ประสบการณ์" ของสุมาสู (แม้ว่าเวลานั้นสุมาสูมีอายุ 45 ปีแล้วก็ตาม) ขุนนางง่อก๊กบางคนคัดค้านอย่างหนักแน่น แต่จูกัดเก๊กก็ระดมพลจากบรรดาชายฉกรรจ์ในง่อก๊กเพื่อบุกโจมตี จูกัดเก๊กยังได้ประสานการบุกร่วมกับเกียงอุยขุนพลจากจ๊กก๊กที่เป็นรัฐพันธมิตรของง่อก๊ก (ในช่วงเวลานั้น เกียงอุยก็กำลังยกทัพทำศึกกับวุยก๊กที่ชายแดนด้านตะวันตกของวุยก๊กอย่างแข็งขัน)
อย่างไรก็ตาม กลยุทธ์ของจูกัดเก๊กกลับมีข้อบกพร้องเมื่อจูกัดเก๊กเปลี่ยนเป้าหมายจากฉิวฉุน (壽春 โช่วชุน; อยู่บริเวณอำเภอโช่ว มณฑลอานฮุยในปัจจุบัน) มาเป็นหับป๋า (合肥 เหอเฝย์) แม้ว่าการป้องกันของหับป๋าจะเข้มแข็งกว่าและสร้างขึ้นโดยต้านทานการโจมตีของข้าศึกโดยเฉพาะก็ตาม หลังการปิดล้อมอย่างยาวนาน ทัพง่อก๊กก็ล้มเหลวในการบุกทะลวงกำแพงของหับป๋า เมื่อเกิดโรคระบาดขึ้นในหมู่ทหารของง่อก๊ก จูกัดเก๊กเพิกเฉยต่อเรื่องนี้และยังคงสั่งให้ปิดล้อมต่อไป จูกัดเก๊กเพิ่งจะถอนทัพหลังได้ยินว่ากำลังเสริมของวุยก๊กกำลังมาถึง แทนที่จูกัดเก๊กจะกลับไปเกี๋ยนเงียบนครหลวงของง่อก๊กเพื่อแสดงความรับผิดชอบต่อความผิดพลาด จูกัดเก๊กกลับพักอยู่ห่างไกลจากเกี๋ยนเงียบเป็นช่วงเวลาหนึ่งและปฏิเสธที่จะรับผิดชอบต่อความพ่ายแพ้ของง่อก๊ก
การตกต่ำ การเสียชีวิต และการฟื้นฟูเกียรติหลังมรณกรรม

ภายหลังเมื่อจูกัดเก๊กกลับมายังเกี๋ยนเงียบในปี ค.ศ. 253 จูกัดเก๊กพยายามที่จะกำจัดความไม่เห็นพ้องทั้งหมดที่มีต่อตนโดยลงโทษทุกคนที่ไม่เห็นด้วยกับตน จูกัดเก๊กยังวางแผนจะโจมตีวุยก๊กอีกครั้ง แม้ว่าราษฎรง่อก๊กจะไม่พอใจอย่างมากจากความสูญเสียอันหนักหน่วงที่เกิดขึ้นจากการรบครั้งก่อน
ซุนจุ๋นขุนพลง่อก๊กที่เป็นพระญาติห่าง ๆ ของซุนเหลียงจักรพรรดิง่อก๊กตัดสินใจจะก่อรัฐประหารล้มล้างจูกัดเก๊กจากอำนาจ ซุนจุ๋นทูลปดต่อซุนเหลียงว่าจูกัดเก๊กลอบวางแผนจะชิงราชบัลลังก์ จากนั้นจึงซุ่มกำลังเพื่อจัดการกับจูกัดเก๊ก (ขอบเขตการมีส่วนร่วมของซุนเหลียงในการก่อรัฐประหารนั้นไม่ชัดเจน แต่นักประวัติศาสตร์ถือกันมาแต่เดิมว่าซุนเหลียงทรงเข้าพระทัยและเห็นชอบกับการกระทำของซุนจุ๋น แม้ว่าพระองค์มีพระชนมายุเพียงราว 10 พรรษาในขณะนั้น) จูกัดเก๊กจึงพบกับจุดจบด้วยฝีมือของมือสังหารของซุนจุ๋นเมื่อจูกัดเก๊กมาร่วมงานเลี้ยงที่ซุนเหลียงจัดให้ในพระราชวังโดยไม่ระแวงสงสัยใด ๆ  หลังการเสียชีวิตของจูกัดเก๊ก ซุนจุ๋นถือโอกาสนี้ส่งกำลังทหารไปจับคนในครอบครัวของจูกัดเก๊กมาประหารชีวิต
ซุนจุ๋นขึ้นเป็นผู้สำเร็จราชการของง่อก๊กคนใหม่หลังการเสียชีวิตของจูกัดเก๊ก ซุนจุ๋นผูกขาดอำนาจรัฐจนกระทั่งเสียชีวิตในปี ค.ศ. 256 หลังจากนั้นซุนหลิมลูกพี่ลูกน้องได้สืบทอดตำแหน่งผู้สำเร็จราชการแทนพระองค์ ในปี ค.ศ. 258 ซุนหลิมปลดซุนเหลียงและแต่งตั้งซุนฮิวพระเชษฐาของซุนเหลียงขึ้นครองราชย์เป็นจักรพรรดิแห่งง่อก๊กองค์ใหม่ ซุนฮิวทรงก่อรัฐประหารโค่นล่มซุนหลิมหลังพระองค์ขึ้นเสวยราชย์ได้ไม่นานและกำจัดซุนหลิมได้สำเร็จ ซุนฮิวทรงฟื้นฟูเกียรติหลังมรณกรรมให้จูกัดเก๊ก  และมีรับสั่งให้ฝังศพของจูกัดเก๊กใหม่อย่างสมเกียรติ แต่พระองค์ทรงปฏิเสธที่จะสร้างอนุสรณ์สถานเพื่อรำลึกถึงจูกัดเก๊กเมื่อมีบางคนทูลเสนอ เพราะพระองค์ทรงเห็นว่าความประมาทของจูกัดเก๊กและความสูญเสียที่จูกัดเก๊กก่อให้กับง่อก๊กทำให้จูกัดเก๊กไม่ควรค่าแก่การรำลึกถึง
เกร็ดประวัติและตำนาน

มีเกร็ดประวัติเล่าว่าครั้งหนึ่งในช่วงวัยเด็กหรือวัยรุ่นของจูกัดเก๊ก จูกัดเก๊กได้ร่วมในงานเลี้ยงที่จัดโดยซุนกวนจักรพรรดิง่อก๊ก ในหมู่ขุนนางของง่อก๊กนั้นมีเรื่องตลกว่าจูกัดกิ๋น (諸葛瑾 จูเก๋อ จิ่น; บิดาของจูกัดเก๊ก) มีใบหน้ายาวมากเหมือนลา ซุนกวนก็ทรงเล่นเรื่องตลกนี้ด้วยโดยทรงมีรับสั่งให้นำลาเข้ามาในงานเลี้ยง ติดป้ายที่เขียนว่า "จูเก๋อ จื่อ-ยฺหวี"  (諸葛子瑜) จากนั้นจึงทรงหันไปทางจูกัดเก๊กและตรัสให้จูกัดเก๊กเพิ่มอักษรใด ๆ ลงไปในป้ายอีก 2 ตัว จูกัดกิ๋นจึงเพิ่ม จือ ลฺหวี (之驢; "ลาของ") เข้าไป ทำให้ผู้ที่ร่วมงานเลี้ยงต่างส่งเสียงหัวเราะ ซุนกวนทรงรู้สึกประทับใจในไหวพริบของจูกัดเก๊กในวัยเยาว์ จีงพระราชทานลาเป็นของขวัญให้จูกัดเก๊ก
มีอีกเกร็ดประวัติหนึ่งที่มีฉากเป็นงานเลี้ยงเช่นกันเล่าว่า ครั้งหนึ่งซุนกวนตรัสถามจูกัดเก๊กว่าตัวจูกัดเก๊กคิดว่าจูกัดกิ๋นผู้บิดาเมื่อเทียบแล้วดีกว่าจูกัดเหลียงผู้อาที่เป็นอัครมหาเสนาบดีของจ๊กก๊กรัฐพันธมิตรของง่อก๊กหรือไม่ จูกัดเก๊กทูลตอบว่าจูกัดกิ๋นบิดาตนดีกว่า ซุนกวนตรัสถามว่าเพราะเหตุใด จูกัดเก๊กตอบว่า "บิดาของข้าพระพุทธเจ้าเลือกจักรพรรดิผู้เหมาะสมแก่การถวายการรับใช้ ส่วนอาของข้าพระพุทธเจ้าไม่ทำเช่นนั้น บิดาของข้าพระพุทธเจ้าจึงดีกว่าอาของข้าพระพุทธเจ้า" ซุนกวนทรงพึงพอพระทัยกับการสรรเสริญของจูกัดเก๊ก  จึงมีรับสั่งให้จูกัดเก๊กรินสุราให้กับแขกคนอื่น ๆ ที่มาร่วมงานเลี้ยง (ในยุคนั้น ถือเป็นเกียรติสำหรับข้าราชการผู้น้อยที่จะรินสุราให้กับข้าราชการชั้นผู้ใหญ่) เมื่อจูกัดเก๊กมาถึงเตียวเจียว เตียวเจียวปฏิเสธที่จะดื่มและกล่าวว่า "นี่ไม่ใช่รูปแบบที่เหมาะสมในการแสดงความเคารพต่อผู้อาวุโส" ซุนกวนทรงทราบเรื่องที่เตียวเจียวปฏิเสธ จึงตรัสกับจูกัดเก๊กว่า "ทำให้ท่านเตียวเจียวดื่มให้ได้เพื่อข้า" จูกัดเก๊กจึงหันมาพูดกับเตียวเจียวว่า "นานมาแล้ว เกียงจูแหย (姜子牙 เจียง จื่อหยา) ในวัย 90 ปี ออกศึกโดยถือธงสัญญาและแบกขวานศึก ไม่เคยถือว่าตนเองชราเลย ในวันที่มีการซ้อมรบ ท่านอยู่ด้านหลังเสมอ ในวันที่มีงานเลี้ยง ท่านอยู่ด้านหน้าเสมอ ที่ท่านบอกว่าไม่ใช่รูปแบบที่เหมาะสมในการแสดงความเคารพต่อผู้อาวุโสนั้นหมายความว่าอย่างไรหรือ" เตียวเจียวพูดไม่ออกจึงยินยอมรับการรินสุราของจูกัดเก๊ก  หลังเหตุการณ์นี้ ซุนกวนก็ทรงยกย่องจูกัดเก๊กมากยิ่งขึ้น ด้วยเหตุนี้จึงทรงตั้งให้จูกัดเก๊กเป็นผู้ช่วยใกล้ชิดของซุนเต๋งซึ่งเป็นรัชทายาทในเวลานั้น
ในอีกวาระหนึ่ง ทูตจากจ๊กก๊กที่เป็นรัฐพันธมิตรของง่อก๊กเดินทางมาเข้าเฝ้าซุนกวนพร้อมนำม้าจำนวนหนึ่งมาเป็นของกำนัล ซุนกวนทรงทราบว่าจูก้ดเก๊กขี่ม้าเก่ง จึงทรงเรียกตัวจูกัดเก๊กมาเข้าเฝ้าเพื่อจะพระราชทานม้าตัวหนึ่งให้จูกัดเก๊ก ทันทีจูกัดเก๊กมาถึงก็คุกเข่าและทูลแสดงความสำนึกในพระมหากรุณาธิคุณต่อซุนกวนสำหรับของพระราขทาน ซุนกวนประหลาดพระทัยที่จูกัดเก๊กรู้อยู่แล้วว่าตนถูกเรียกตัวมาเข้าเฝ้าด้วยเหตุผลใด จึงตรัสถามจูกัดเก๊ก จูกัดเก๊กทูลตอบว่า "จ๊กทำหน้าที่เป็นได้เพียงคอกม้าของฝ่าบาทเท่านั้น นั่นคือเหตุผลที่ข้าพระพุทธเจ้ามั่นใจได้ว่าทูตมาที่นี่เพื่อน้อมเกล้าฯ ถวายม้าชั้นดีเป็นบรรณาการ" ซุนกวนรู้สึกประทับใจอย่างมาก
ลักษณะภายนอก

ในบันทึกอู๋ลู่ (《吴录》) จาง ปั๋ว (張勃) นักเขียนชาวจีนบันทึกว่าจูกัดเก๊กเป็นคนพูดเสียงดัง มีส่วนสูงประมาณ 182-184 เซนติเมตร มีจมูกงุ้ม หน้าผากกว้าง ปากใหญ่ และมีขนใบหน้ากับขนคิ้วเล็กน้อย
ดูเพิ่ม

รายชื่อบุคคลในยุคสามก๊ก
บรรณานุกรม

ตันซิ่ว (ศตวรรษที่ 3). จดหมายเหตุสามก๊ก (ซานกั๋วจื้อ).
เผย์ ซงจือ (ศตวรรษที่ 5). อรรถาธิบายจดหมายเหตุสามก๊ก (ซานกั๋วจื้อจู้).
ซือหม่า กวาง (1084). จือจื้อทงเจี้ยน.
| ด ค กบุคคลสำคัญในง่อก๊ก |
| --- | --- |
จักรพรรดิ:  ซุนกวน  ซุนเหลียง  ซุนฮิว  ซุนโฮ (ซุน เฮ่า) 
จักรพรรดินีและพระสนม:  เซี่ยฟูเหริน  ซีฮูหยิน  พัวฮูหยิน  ปู้ เลี่ยนชือ  ฮองฮูหยิน  จักรพรรดินีจิ้งหฺวาย  เฉฺวียน ฮุ่ยเจี่ย  จักรพรรดินีจู  จักรพรรดินีเหอ พระพันปีหลวง  เถิง ฟานหลาน 
เชื้อพระวงศ์:  ซุนเต๋ง  ซุน ลฺวี่  ซุนโฮ (ซุน เหอ)  ซุน ป้า  ซุน เฟิ่น  กิมก๋งจู๋ (ซุน หลู่ปาน)  ซุน หลู่-ยฺวี่  ซุนหวน  ซุนเสียว 
ผู้สำเร็จราชการแผ่นดิน:  ซุน เช่า  โกะหยง  ลกซุน  เปาจิด  จู จฺวี้  ซุนจุ๋น  ซุนหลิม (ซุน เชิน)  เอียงเหียง  ลู่ ข่าย  บั้นเฮ็ก  เตี๋ยวเค้า 
ขุนนางฝ่ายพลเรือน:  งอซัน  งำเต๊ก  งิมหุน  งีห้วน  จวนกี๋  จี้ เยี่ยน  ซีหอง  ตังเตียว  เตียวเจียว  เตียวอุ๋น  เทียเป๋ง  เบ้งจ๋อง  พัวโยย  เหยียมจุ้น  ฮวนฮี 
ขุนนางฝ่ายทหาร:  งุยเปียว  จวนจ๋อง  จวนตวน  จวนเต๊ก  จวนเสียง  จิวท่าย  จิวหอง  จูกัดกิ๋น  จูกัดเก๊ก  จูกัดเจ้ง  จูตี  จูหวน  จูเหียน  ชีซก  ชีเซ่ง  ชีฮู  ซงเขียม  ซุน ก้าน  ซุน ข่าย  ซุน จฺวี้  ซุนหลิม (ซุน ซิน)  ซุน เอิน  ต๋องจู  เตงอิ๋น  เตงฮอง  เตียวปอ  เตียวหิว  เตียวเอียด  เทียเภา  บิฮอง  บุนขิม  บุนเอ๋ง  บุนเฮา  พัวเจี้ยง  ลกข้อง  ลิกี๋  ลิต้าย  ลิห้อม  เล่งทอง (ลั่ว ถ่ง)  เล่งทอง (หลิง ถ่ง)  เล่าเบา  เล่าเลียก  เล่าเสง  อองตุ๋น  อีจ้วน  ฮั่นจ๋ง  ฮันต๋ง  เฮ่อ ฉี 
อื่น ๆ:  เก๋อ เสฺวียน  เฉา ปู้ซิ่ง
ตีร์ตากังกา

| ตีร์ตากังกา |
| --- | --- |


ข้อมูลทั่วไป
ที่ตั้ง: การังกาเซม จังหวัดบาหลี อินโดนีเซีย
เริ่มสร้าง: ค.ศ. 1946
ลูกค้า: ราชวงศ์การังกาเซม
ตีร์ตากังกา หรือ ตีรถะคงคา (อักษรโรมัน: Tirta Gangga) เป็นอดีตวังหลวงตั้งอยู่ทางทิศตะวันออกของจังหวัดบาหลี ประเทศอินโดนีเซีย ในอำเภอการังกาเซม ใกล้กับอำเภออาบัง ในตีร์ตากังกาประกอบด้วยจุดสนใจสำคัญ เช่น พระราชวังน้ำการังกาเซม (Karangasem royal water palace), ที่อาบน้ำ และวิหารปาตีร์ตัน (Patirthan temple) หมู่อาคารขนาดหนึ่งเฮกตาร์นี้สร้างขึ้นในปี ค.ศ. 1946 และต่อมาถูกทำลายแทบทั้งหมดหลังภูเขาไฟอากุงปะทุในปี ค.ศ. 1963
ตีร์ตากังกามีพื้นฐานมาจากความเชื่อเรื่องแม่น้ำคงคา (Gangga) แม่น้ำศักดิ์สิทธิ์ของฮินดู วิหารปาตีร์ตัน (Patirthan temple) ยังมีความสำคัญในฐานะแหล่งจาริกแสวงบุญ เป็นแหล่งน้ำศักดิ์สิทธิ์ของฮินดูแบบบาหลี
ถนนประชาอุทิศ

ถนนประชาอุทิศ อาจหมายถึง
ถนนประชาอุทิศ (เขตห้วยขวาง) เป็นถนนที่ตัดผ่านพื้นที่เขตห้วยขวางและเขตวังทองหลาง กรุงเทพมหานคร เรียกอีกอย่างว่า ซอยรามคำแหง 39 ถนนสายนี้แยกออกมาจากถนนรามคำแหง ที่แยกวัดเทพลีลา ไปตัดกับถนนประดิษฐ์มนูธรรม ที่แยกประชาธรรม ไปตัดกับถนนเทียนร่วมมิตรและซอยประชาราษฏร์บำเพ็ญ 24 ที่แยกประชาอุทิศ และไปสิ้นสุดที่ถนนประชาราษฏร์บำเพ็ญ ที่แยกประชาอุทิศ-ประชาราษฏร์บำเพ็ญ
ถนนประชาอุทิศ (เขตดอนเมือง) เป็นถนนที่ตัดผ่านพื้นที่เขตดอนเมือง กรุงเทพมหานครถนนสายนี้แยกออกมาจากถนนสรงประภา ที่แยกสรงประภา-ประชาอุทิศ(ดอนเมือง) และไปสิ้นสุดที่ซอยประชาอุทิศ 7 และ ซอยประชาอุทิศ 8
ถนนประชาอุทิศ (ฝั่งธนบุรี) เป็นถนนที่ตัดผ่านพื้นที่เขตราษฎร์บูรณะ เขตทุ่งครุ กรุงเทพมหานคร และอำเภอพระสมุทรเจดีย์ จังหวัดสมุทรปราการ
ถนนประชาอุทิศ (เขตลาดกระบัง) เป็นถนนที่แยกจากถนนทับยาว เข้าสู่ชุมชนประชาอุทิศ
ถนนประชาอุทิศ (จังหวัดนนทบุรี) เป็นถนนในอำเภอบางใหญ่ จังหวัดนนทบุรี เชื่อมระหว่าง ตำบลบางแม่นาง กับ ตำบลบ้านใหม่
ถนนประชาอุทิศ (จังหวัดอุดรธานี) เป็นถนนในเทศบาลนครอุดรธานี เชื่อมระหว่างถนนวัฒนานุวงศ์และถนนโพนพิสัย
ทตโตริ

ทตโตริ อาจหมายถึง
จังหวัดทตโตริ จังหวัดในประเทศญี่ปุ่น
เมืองทตโตริ เมืองหลวงของจังหวัดทตโตริ
งานประกาศผลรางวัลออสการ์ ครั้งที่ 65

งานประกาศผลรางวัลออสการ์ ครั้งที่ 65 เป็นงานมอบรางวัลสำหรับภาพยนตร์ที่เข้าฉายในปีค.ศ. 1992
รางวัล

ผู้ที่ได้รับรางวัลแต่ละหมวดหมู่จะแสดงในรูปแบบตัวหนา
รางวัล > ภาพยนตร์ยอดเยี่ยม

Unforgiven
The Crying Game
A Few Good Men
Howards End
Scent of a Woman
รางวัล > นักแสดงนำชายยอดเยี่ยม

Scent of a Woman - Al Pacino
Chaplin - Robert Downey Jr.
The Crying Game - Stephen Rea
Malcolm X - Denzel Washington
Unforgiven - Clint Eastwood
รางวัล > นักแสดงนำหญิงยอดเยี่ยม

Howards End - Emma Thompson
Indochine - Catherine Deneuve
Lorenzo's Oil - Susan Sarandon
Love Field - Michelle Pfeiffer
Passion Fish - Mary McDonnell
รางวัล > นักแสดงสมทบชายยอดเยี่ยม

Unforgiven - Gene Hackman
The Crying Game - Jaye Davidson
A Few Good Men - Jack Nicholson
Glengarry Glen Ross - Al Pacino
Mr. Saturday Night - David Paymer